Ondersoek na duur medies gaan nóg 7 maande duur | Netwerk24
Deur Nellie Brand-Jonker 27 Februarie 2019 11:05
Die ondersoek wat uitgevoer word oor die private gesondheidsektor het tot einde September gekry om voltooi te word.
Aanbevelings wat kan help om die styging in private mediese uitgawes in toom te hou, gaan nou nóg sewe maande lank sloer. Foto: iStock
’n Aankondiging daaroor is Vrydag in die Staatskoerant uitgereik.
Die finale verslag oor die markondersoek se bevindinge en aanbevelinge sal dan eers uitgereik word. Dit sou einde Maart vanjaar uitgereik word.
Mapato Ramokgopa, die markondersoekdirekteur van die Mededingingskommissie, het gesê die kommissaris van die Mededingingskommissie het toestemming gegee dat die markondersoek later afgehandel word.
Die volgende spertyd vir voorleggings oor verskeie aspekte van die voorlopige verslag wat verlede jaar uitgereik is, is 15 Maart.
In April gaan talle seminare plaasvind wat belangegroepe kan bywoon oor belangrike bevindinge van die ondersoek.
Van Mei tot Augustus gaan die inligting wat belangegroepe verskaf het ontleed word en nog skakeling gaan plaasvind indien nodig.
Dan word die verslag opgestel.
Netwerk24 het begin Januarie berig die ondersoek kos al R197 miljoen.
Meer oor: Mediese Fondse | Private Hospitale | Markondersoek | Private Gesondheidsorg | Gesondheidsorg | Mededingingskommissie